இக் கூட்டத்துக்குப் பின் செய்தியாளர்களிடம் பேசிய அமைச்சர் ராதா மோகன் சிங், ``மத்திய வேளாண்மை மற்றும் விவசாயிகள் நலத்துறை 'கடல் மீன்வளம் 2017 தேசியக் கொள்கை 'அறிவிக்கை செய்துள்ளது. இந்தக் கொள்கை அடுத்த பத்தாண்டுகளுக்கான கடல் மீன்வள மேம்பாட்டை நெறிப்படுத்தும். பாரம்பர்ய மீனவர்கள், அவர்களது சங்கங்கள், அமைப்புகள் அல்லது சுயஉதவிக் குழுக்கள், மீன்பிடிப் படகு விலையில் 50 சதவிகிதத்தை மத்திய நிதியுதவியாக பெறுவார்கள். கடற்கரையோரம் 200 மீ்ட்டர் ஆழமான மண்டலத்துக்குட்பட்ட பகுதிகளில் மீன்வளங்கள் ஓரளவு மட்டுமே பயன்படுத்தப்படுகின்றன. அல்லது மிக அதிகமாக மீன்கள் பிடிக்கப்படுகின்றன. இந்த நிலைமை பாரம்பர்ய மீனவர்களின் வாழ்வாதாரத்துக்கு மிகுந்த கவலையளிக்கும் விஷயமாகும். நீலப் புரட்சி திட்டத்தின்கீழ், ஆழ்கடல் மீன்பிடிப்புக்கு உதவி என்கிற புதிய துணைப்பகுதி இணைக்கப்பட்டுள்ளது. இத்திட்டத்தின் அமலாக்கத்துக்காக 2017-18 ம் ஆண்டில் மத்தியப் பங்காக ரூ.312 கோடி விடுவிக்கப்பட்டுள்ளது. இதனால், நாட்டின் பாரம்பர்ய மீனவர்கள் பயனடைவார்கள்.